በቂሊንጦ ቃጠሎ ምክንያት ክስ የተመሠረተባቸው ተከሳሾች ላይ የቅጣት ውሳኔ ተሰጠ
በፌዴራል ማረሚያ ቤቶች አስተዳደር የቂሊንጦ እስረኛ ማቆያን ነሐሴ 28 ቀን 2008 ዓ.ም. በማቃጠል ወንጀል ክስ ከተመሠረተባቸው በርካታ ተከሳሾች መካከል፣ በአራቱ ላይ የፅኑ እስራት ውሳኔ ተሰጠ፡፡የፌዴራል ከፍተኛ ፍርድ ቤት ልደታ ምድብ አራተኛ ወንጀል ችሎት ማክሰኞ ጥቅምት 18 ቀን 2012 ዓ.ም. የቅጣት ውሳኔ የሰጠባቸው ተከሳሾች አቶ ጌታቸር እሸቴ፣ አቶ ቶፊቅ ሽኩር፣ አቶ ፍፁም ጌታቸውና አቶ ሸምሱ ሰይድ ናቸው፡፡ተከሳሾቹ ከሦስት ዓመታት በላይ በክርክር ላይ የቆዩ ቢሆንምና ከሳሽ ዓቃቤ ሕግ ያቀረበባቸውን ክስ በሰውና በሰነድ ማስረጃ ማስረዳት በመቻሉ እንዲከላከሉ ፍርድ ቤቱ ብይን ቢሰጥም፣ ተከሳሾቹ ‹‹አንከላከልም›› በማለታቸው ፍርድ ቤቱ ጥፋተኛ ብሏቸዋል፡፡የወንጀል ሕግ አንቀጽ 464 (2) ማለትም እስረኞች እንዲያምፁ ማዘጋጀትና በአንቀጽ 540 ተራ የሆነ የሰው ግድያ የሚሉ ድንጋጌዎችን ተላልፈው የግድያ ወንጀል ፈጽመዋል በማለት ቅጣቱ ተወሰኖባቸዋል፡፡ በመሆኑም አቶ ጌታቸር እሸቴና አቶ ፍፁም ጌታቸው እያንዳንዳቸው በ11 ዓመታት ፅኑ እስራት እንዲቀጡ፣ እንዲሁም አቶ ቶፊቅ ሽኩርና አቶ ሸምሱ ሰይድ እያዳንዳቸው በ12 ዓመታት ፅኑ እስራት እንዲቀጡ ውሳኔ ሰጥቷል፡፡በተከሳሾቹ ላይ የቅጣት ውሳኔው የተሰጠው በሌሉበት ማለትም እነሱ ከማረሚያ ቤት ወደ ፍርድ ቤት ሳይቀርቡ መሆኑንም ፍርድ ቤቱ አስታውቋል፡፡ ምክንያቱ ደግሞ ተከሳሾቹ ስሜታዊ በመሆናቸው ጉዳት እንዳይደርስባቸው ተብሎ መሆኑን ገልጿል፡፡ የውሳኔ ግልባጭም እንዲደርሳቸው እንደሚደረግ አስታውቋል፡፡ቂሊንጦ ማረሚያ ቤት ሲቃጠል 23 ታሳሪዎች መሞታቸውንና ከ15 ሚሊዮን ብር በላይ ጉዳት መድረሱን፣ በርካታ ታራሚዎች ተጠርጥረው መታሰራቸውንና በሸዋ ሮቢትና በዝዋይ ማረሚያ ቤቶች ተዘዋውረው እንዲታሰሩ በማድረግ፣ ግርፋት (ቶርች) እንደተፈጸመባቸው መዘገቡ ይታወሳል፡፡ ጠቅላይ ሚኒስትር ዓብይ አህመድ (ዶ/ር) ወደ ሥልጣን ሲመጡ፣ አብዛኛዎቹ ተጠርጣሪዎች ተፈትተው አራቱ ተከሳሾች ብቻ ቀርተው ነበር፡፡